–unionin yleiseen talousarvioon sovellettavista varainhoitosäännöistä 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 ja erityisesti sen 41 artiklan,

1.Johdanto

Tällä vuotta 2017 koskevalla lisätalousarvioesityksellä (LTE) nro 3 on seuraavat kaksi tarkoitusta:

-Otetaan talousarvioon nuorisotyöllisyysaloitteen lisämäärärahat eli 500 miljoonan euron maksusitoumusmäärärahat, jotka Euroopan parlamentti ja neuvosto hyväksyivät vuoden 2017 talousarviota koskevassa sopimuksessaan. Maksumäärärahoja ei sen sijaan ole tarkoitus lisätä.

-Tehdään energia-alan sääntelyviranomaisten yhteistyöviraston (ACER) ja SESAR2-yhteisyrityksen henkilöstötaulukoihin tarkistuksia, jotka eivät kuitenkaan aiheuta muutoksia talousarvion kokonaismäärärahoihin eivätkä virkojen/toimien kokonaismäärään.

2.Nuorisotyöllisyysaloitteen lisämäärärahat

2.1 Lisämäärärahojen tausta

Nuorisotyöllisyysaloite luotiin vuonna 2013 vastauksena poikkeuksellisen korkeaan nuorisotyöttömyyteen eri puolilla EU:ta. Aloitetta varten osoitettiin 3,2 miljardia euroa käypinä hintoina. Määrärahoilla oli tarkoitus tarjota suoraa kohdennettua tukea työelämän ja koulutuksen ulkopuolella oleville nuorille alueilla, joilla nuorisotyöttömyysaste oli enemmän kuin 25 prosenttia vuonna 2012. Aloitteen täytäntöönpanon nopeuttamiseksi vuosien 2014–2020 maksusitoumusmäärärahat otettiin kokonaisuudessaan käyttöön etupainotteisesti vuosina 2014 ja 2015.

Alun viivästyksistä huolimatta järjestelyt nuorisotyöllisyysaloitteen täytäntöönpanemiseksi ovat nyt valmiit. Ensimmäisten arviointien mukaan aloitteella on parannettu huomattavasti sellaisten nuorten mahdollisuuksia, jotka saivat aloitteesta tukea joko työpaikan löytämiseen tai opintojen jatkamiseen.

Nuorisotyöttömyysaste on laskenut useimmissa jäsenvaltioissa verrattuna vuoteen 2012, mutta se on edelleen korkeampi kuin vuonna 2008 (ennen finanssikriisiä). Siksi tarvitaan edelleen EU:n tason toimia ja tukea. Euroopan parlamentti ja neuvosto kehottivatkin vuoden 2017 talousarviota koskevassa sopimuksessaan ”komissiota esittämään vuonna 2017 lisätalousarvion, jotta nuorisotyöttömyysaloitteelle voidaan varata sitoumusten kokonaisliikkumavaralla rahoitettavat 500 miljoonaa euroa heti kun rahoituskehysasetuksen 6 artiklassa säädetty tekninen mukautus on hyväksytty”.

Koska tekninen mukautus on nyt hyväksytty, komissio ehdottaa vuoden 2017 talousarvion muuttamista vastaamaan edellä mainittua Euroopan parlamentin ja neuvoston sopimusta.

2.2 Rahoitus

Monivuotista rahoituskehystä koskevan asetuksen 14 artiklan mukaisesti nuorisotyöllisyysaloitteen maksusitoumusmäärärahojen lisääminen rahoitetaan maksusitoumusmäärärahojen kokonaisliikkumavarasta.

Komissio katsoo, että tämä lisäys ei edellytä maksumäärärahojen lisäämistä vuonna 2017. Ennen kuin uusista maksusitoumusmäärärahoista voidaan tehdä maksuja, kaikkia asiaankuuluvia toimenpideohjelmia on tarkistettava. Tarkistaminen saadaan päätökseen todennäköisesti vuoden 2017 jälkipuoliskolla eli yhteisiä säännöksiä koskevassa asetuksessa (EU) N:o 1303/2013 vahvistetun, vuotta 2017 koskevan ennakkomaksun lakisääteisen maksupäivän jälkeen. Uusien maksusitoumusmäärärahojen ei myöskään odoteta johtavan välimaksupyyntöihin vuonna 2017.

3.Energia-alan sääntelyviranomaisten yhteistyöviraston (ACER) ja SESAR2-yhteisyrityksen henkilöstötaulukoiden päivittäminen

3.1 Energia-alan sääntelyviranomaisten yhteistyövirasto (ACER)

Ottaen huomioon varainhoitoasetuksen 50 artiklassa vahvistetut henkilöstötaulukoita koskevat säännöt komissio ehdottaa energia-alan sääntelyviranomaisten yhteistyöviraston (ACER) vuoden 2017 henkilöstötaulukon muuttamista siten, että virkojen/toimien kokonaismäärä ei kuitenkaan muutu. Muutos on tarpeen, jotta voidaan vastata virastossa vuonna 2017 suoritettuun virkojen/toimien uudelleenluokitteluun liittyviin tarpeisiin, sillä henkilöstötaulukko ja tarvittavat palkkaluokat eivät uudelleenluokittelun jälkeen enää vastaa toisiaan. Muutos voidaan rahoittaa viraston kuluvan varainhoitovuoden talousarviosta. Sen vuoksi EU:n rahoitusosuutta virastolle ei tarvitse kasvattaa.

Tarkistettu henkilöstötaulukko on tämän asiakirjan budjettiteknisenä liitteenä.

3.2 Yhtenäisen eurooppalaisen ilmatilan ilmaliikenteen hallinnan tutkimusohjelma (SESAR2)

Yhtenäisen eurooppalaisen ilmatilan ilmaliikenteen hallinnan tutkimusohjelmaan liittyvä yhteisyritys (SESAR2) on EU:n hanke ilmaliikenteen hallinnan nykyaikaistamiseksi. Se on olennainen osa yhtenäistä eurooppalaista ilmatilaa koskevaa toimintapolitiikkaa ja Euroopan ilmailustrategiaa. SESAR2-yhteisyrityksen vuoden 2017 henkilöstötaulukkoon ehdotettu muutos on tarpeen, jotta yhteisyrityksen pääjohtajan virka voidaan luokitella uudelleen (palkkaluokasta AD14 palkkaluokkaan AD15) sen johdosta, että pääjohtajan toimikautta jatkettiin (1. huhtikuuta 2017) yhteisyrityksen hallintoneuvoston ja komission suotuisan arvioinnin jälkeen. SESAR2-yhteisyrityksen palkkataulukko ja palkkaluokat eivät uudelleenluokittelun jälkeen enää vastaa toisiaan.